[pic] | KUMMISSJONI TAL-KOMUNITAJIET EWROPEJ | Brussel 29.4.2009 KUMM(2009) 210 finali KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI EWROPEW U LlLL-KUMITAT TAR-REĠJUNI Dwar it-Tweġiba għar-Rapporti tal-Grupp tal-Esperti dwar il-Valutazzjoni Ex Post tas-Sitt Programmi Kwadru KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI EWROPEW U LlLL-KUMITAT TAR-REĠJUNI Dwar it-Tweġiba għar-Rapporti tal-Grupp tal-Esperti dwar il-Valutazzjoni Ex Post tas-Sitt Programmi Kwadru 1. Il-kuntest ġenerali Id-Deċiżjonijiet dwar is-Seba’ Programmi Kwadru tar-Riċerka[1] (KE u Euratom) jistipulaw li għandhom jiġu vvalutati fi żmien sentejn mit-tlestija tagħhom. Il-valutazzjoni ex post tal-FP6 (2002-2006) twettqet minn Grupp ta' Esperti magħmul minn 13-il membru, immexxi mill-Professur Ernst Rietschel, il-President tal-Leibniz Association. L-evalwazzjoni ġiet imfassla għall-valutazzjoni tar-rationale, l-implimentazzjoni u l-kisbiet tal-FP6 u kienet ibbażata fuq firxa sħiħa ta' provi[2]. Ir-riżultati u r-rakkomandazzjonijiet tal-valutazzjonijiet speċifiċi dwar l-azzjonijiet diretti tal-JRC u r-riċerka dwar l-IST ġew irrappurtati lura lill-Grupp ta' Esperti. Iż-żewġ Programmi Kwadru (FP's) jinkludu l-hekk imsejħa azzjonijiet diretti li huma attivitajiet R&D imwettqa miċ-Ċentru Konġunt tar-Riċerka tal-Unjoni Ewropea (JRC). Il-JRC u l-Bord ta' Gvernaturi stabbilixxew Bord ta' esperti, immexxi minn Sir David King[3], li f'Settembru 2008 ħareġ ir-rapport tiegħu. Għalkemm is-servizzi tal-Kummissjoni kienu diġà taw ir-reazzjoni tagħhom[4] għar-riżultati ta' dan ir-rapport, u appoġġaw b'mod ġenerali r-rakkomandazzjonijiet li saru, il-Kummissjoni ssibha utli fil-kuntest tal-valutazzjoni ġenerali tal-FP6 kollu kemm hu li tiġbed l-attenzjoni għal dan ir-rapport ta' valutazzjoni speċifiku dwar il-JRC, li l-Kummissjoni tqis bħala l-valutazzjoni ta' referenza tal-JRC (ara l-anness). Il-valutazzjoni ex-post tal-Prijorità Tematika IST taħt l-FP6 twettqet minn Grupp ta' Esperti mmexxi mis-Sur Esko Aho. Il-Kummissjoni laqgħet ir-rapport u stabbiliet ir-reazzjonijiet tagħha tal-bidu għar-rakkomandazzjonijiet li saru f'Settembru 2008 fil-Kumunikazzjoni[5] lill-Partijiet Interessati tal-Istituzzjonijiet. Hija tipproponi li dawn ir-Rakkomandazzjonijiet tagħmilhom is-suġġett ta’ dibattitu wiesa’ dwar il-politika Ewropea ta’ innovazzjoni fis-settur tat-TIK[6]. 2. Introduzzjoni L-għanijiet prinċipali tas-Sitt Programmi Kwadru tar-Riċerka (2002-2006) u l-Programmi Speċifiċi tagħhom kienu li ż-Żona Ewropea tar-Riċerka tissaħħaħ u tiġi strutturata u integrata. Peress li ġew allokati baġit ta' €19.235 biljun, dawn kienu uħud mill-programmi tar-riċerka pubblika l-aktar komprensivi tad-dinja u biex jiġu vvalutati jirrikjedi ħafna xogħol. Il-Kummissjoni dan l-aħħar irċeviet ir-rapport tal-Grupp ta' Esperti, li stabbilixxa punt ta' referenza f'termini tal-firxa u l-kwalità tal-prova użata u tal-livell tad-dettall li jingħata. Is-sejbien, il-konklużjonijiet, ir-rakkomandazzjonijiet u l-viżjoni dwar il-futur tal-FPs li ġew ippreżentati f'dan ir-rapport jipprovdu kontribut siewi għall-iżvilupp fil-futur tal-politika u l-valutazzjoni tas-segwiment tagħha, b'mod partikolari l-valutazzjoni interim tal-FP7 u t-tfassil tal-FP8, li għandhom jibdew fl-2014. L-għan ta' din il-Komunikazzjoni hu li tirreaġixxi b'mod miftuħ u trasparenti għall-kwistjonijiet li tqajmu fil-valutazzjoni ex-post, fejn tiddeskrivi liema azzjonijiet il-Kummissjoni għandha l-intenzjoni tieħu jew li diġà ħadet biex ittaffi l-problema, kif wkoll li tiddiskuti dwar kwistjonijiet li s'issa għad ma hemmx soluzzjoni immedjata għalihom. Huwa ċar li għadd ta' kwistjonijiet li tqajmu fir-rapport tal-valutazzjoni, b'mod partikolari fir-rigward tat-tfassil u l-kontenut tal-FPs u r-regoli ta' finanzjament li, minħabba l-implimentazzjoni tagħhom ma jistgħux jiġu indirizzati mill-Kummissjoni weħedha, jeħtieġu l-involviment ta' grupp aktar wiesa' ta' atturi inklużi l-Istati Membri, il-Kunsill u l-Parlament Ewropew jaħdmu flimkien. 3. Reazzjoni għar-rakkomandazzjonijiet 1. Qabel ma tipproponi pjanijiet għall-FP8, il-Kummissjoni għandha tanalizza u tirrapporta b'mod aktar ċar ir-rationale ta' bħalissa u tal-ġejjieni tal-FP fil-livelli kemm makro kif ukoll mikro. L-għadd ta' għanijiet li jiġu stabbiliti għal FP għandhom jikkorrispondu mal-kapaċità tal-Kummissjoni u tal-atturi l-oħrajn li jiksbu dawn l-għanijiet. Il-Kummissjoni għandha tirrapporta u tagħmel aktar trasparenti l-proċessi tal-konsultazzjoni involuti fit-tfassil ta' FP kemm fil-livell makro kif ukoll fil-livell tal-Programm ta' Ħidma. Il-Kummissjoni taqbel mal-intenzjoni globali tar-rakkomandazzjoni. Se jkun hemm konsultazzjoni estensiva, miftuħa u trasparenti mal-partijiet interessati qabel it-tħejjija u t-tfassil tal-proposta ta’ FP8. Analiżi dettaljata tar-rationale tagħha se tiġi deskritta fil-Valutazzjoni tal-Impatt li takkumpanja l-proposta ta’ FP8. Il-“ħolqien tal-ERA” kien l-għan prinċipali tal-politika R&D tal-UE u tal-FPs mill-2003 u x'aktarx li ma jinbidilx. L-FP se jeħtieġ dejjem aktar li jqis l-approċċ għas-sħubija mal-Istati Membri kif stabbiliti fil-proċess ta’ Ljubljana[7] u l-viżjoni tal-ERA miftiehma b’mod konġunt għall-2020[8]: il-ħolqien ta' suq intern Ewropew għax-xjenza, l-għarfien u t-teknoloġija, aktar koordinament ta' attivitajiet u politiki ta’ riċerka u aktar attenzjoni fuq programmi u politiki biex jiġu indirizzati sfidi soċjali kbar – bħall-enerġija, l-ambjent, il-klima, is-saħħa, ix-xjuħija u l-iżvilupp sostenibbli. Dan jista' jwassal għal kwistjonijiet ta' sfida bħas-sejbien ta' mezzi ġodda kif ir-riżorsi jisgtħu jiġu vvantaġġati permezz tas-sħubija. Il-Programm se jkollu wkoll l-għan tal-appoġġ u r-rinforzar tal-implimentazzjoni tal-5 inizjattivi ERA li tnedew fl-2008, b'mod partikolari l-isħubija tar-riċerkaturi, l-istrateġija għall-kooperazzjoni internazzjonali fir-riċerka u l-approċċ tal-ipprogrammar konġunt. 2. Madankollu, FP jeħtieġ li jkun aktar minn riflessjoni ta' x'jixtiequ minnu mill-bidu nett il-komunitajiet ta' benefiċjarji jew tal-partijiet interessati li jikkompetu bejniethom stess. Jeħtieġ il-flessibbiltà biex jevolvi u jinbidel. L-FP mgħandux isir sostitut għall-politiki RTD tal-Istati Membri jew għal problemi lokali oħrajn, iżda għandu jkun sinkronizzat aħjar mal-isforzi nazzjonali fir-riċerka sabiex l-ERA tissaħħaħ u tiġi strutturata. Għandu wkoll konxjentement jevita l-monopolju. Bħalissa l-Kummissjoni u l-FP għandhom sehem kważi fil-kooperazzjonijiet Ewropej fil-qasam tal-RTD kollha, u b’hekk jirriskjaw li tinħoloq monotonija fil-ħsibijiet u ideat u jipprekludu l-benefiċċji tad-diversità fis-sistema Ewropea tar-riċerka. Il-Kummissjoni b'mod ġenerali taqbel mar-rakkomandazzjoni u l-ħtieġa li l-isforzi nazzjonali u Komunitarji fir-riċerka jiġu allinjati u kkordinati aħjar sabiex l-ERA tissaħħaħ u tiġi strutturata. L-ambizzjoni għal sinkronizzazzjoni aħjar, fil-livell ta' politika u ta' programm, hija fil-biċċa l-kbira tagħha r-rationale għall-ħtieġa ta' sħubijiet ERA b'saħħithom u li jibqgħu validi għal żmien twil bejn il-Kummissjoni u l-Istati Membri fi ħdan il-proċess ta' Ljubljana. Fil-livell ta' politika, dan isir permezz tal-Metodu Miftuħ ta' Koordinament u permezz tal-Implimentazzjoni tal-inizjattivi ERA tal-Komunità li tnedew fl-2008[9]. Fil-livell tal-programm, u fid-dawl tal-esperjenza tal-ERA-NETs u tal-inizjattivi tal-Art. 169, il-Kummissjoni pproponiet approċċ ta' Programmar Konġunt. Fil-fatt, l-FP mhuwiex sostitut għall-finanzjament nazzjonali iżda għandu jipprovdi valur miżjud Ewropew ikun xi jkun id-daqs u l-ambitu tal-proġett u l-istrument li jintuża. Is-suġġeriment ta' monopolju fir-riċerka Ewropea min-naħa tal-Kummissjoni u l-Programm Kwadru mhuwiex sostnut mill-evidenza. Istituzzjonijiet u attivitajiet bħal CERN, EUREKA, l-ESF u COST huma biss uħud mill-entitajiet madwar l-Ewropa kollha u entitajiet multilaterali li llum jappoġġaw is-sistema Ewropea tar-riċerka. 3. It-terminoloġija ta’ 'Pajjiż Terz' għandha titwarrab minħabba l-fatt li qiegħda tostakola t-triq li twassal għal ħsieb strateġiku Għandha tiġi sostituta minn tliet strateġiji: waħda għall-kollaborazzjoni, fl-ambitu tal-FP tal-UE, mal-pajjiżi li qed jiżviluppaw; waħda għall-kollaborazzjoni ma' ekonomiji ta' tkabbir; u waħda għall-kollaborazzjoni ma' pajjiżi industrijalizzati barra mill-UE. Il-baġit għall-kooperazzjoni mal-ekonomiji kbar eżistenti (bħall-Istati Uniti u l-Ġappun) u l-ekonomiji emerġenti (inkluż l-Indja, iċ-Ċina u l-Brażil) għandha tiżdied b'mod drammatiku u għandhom jitfasslu strateġiji li jirrinfurzaw il-mobbiltà ma' dawn il-pajjiżi u li jirreklutawhom bħala sħab fil-qafas prinċipali tal-FP, u b'hekk jissaħħu kemm il-kwalità kif ukoll l-ambitu tal-ERA. L-attivitajiet tal-FP għall-kollaborazzjoni mal-pajjiżi li qed jiżviluppaw għandhom jiffokaw fuq suġġetti u teknoloġiji ta' rilevanza għall-iżvilupp u fl-oqsma fejn ix-xjenzati tal-UE huma minn ta’ quddiem. It-terminu 'pajjiż terz' ikopri dawk il-pajjiżi li mhumiex membri sħaħ tal-Programm Kwadru, inkluż il-Pajjiżi li mhumiex tal-UE u li mhumiex Assoċjati. Il-Kummissjoni tagħraf li għalkemm jista' jkun li t-terminu jkollu żvantaġġi ma kienx ta' ostaklu għall-ħsieb aktar immirat u ffokat fuq is-sħubijiet tar-riċerka strateġika mat-tliet tipi ta' pajjiżi speċifikati[10]. Li t-terminu jiġi sostitwit bl-użu ta’ klassifikazzjoni aktar dettaljata mhux neċessarjament iwassal għal aktar ċarezza jew simplifikazzjoni. Il-Kummissjoni tenfasizza wkoll l-importanza li tinzamm l-attenzjoni fuq l-eċċellenza fil-kooperazzjoni internazzjonali permezz tal-FPs, filwaqt li tingħata attenzjoni lill-ħtiġijiet partikolari tar-riċerka kif identifikati mill-pajjiżi sħab kif ukoll jitħeġġeġ appoġġ għall-bini tal-kapaċità għar-riċerka bis-saħħa ta' finanzjament minn sorsijiet oħrajn. Il-Kummissjoni taqbel mal-ħtieġa li tingħata attenzjoni aktar ċara għall-kollaborazzjoni fir-riċerka ma' 'pajjiżi terzi', kif ġie indikat fil-Komunikazzjoni ta' dan l-aħħar dwar Qafas Strateġiku Ewropew għall-Kooperazzjoni Internazzjonali fix-Xjenza u t-Teknoloġija[11]. Il-Kummissjoni tappoġġa ħafna l-ħtieġa li ssir żieda fil-livell ta' finanzjament għal sħubijiet tar-riċerka ma' pajjiżi żviluppati u b'hekk tissaħħaħ ir-rabta mal-aħjar xjenza globali. Jeħtieġ li jingħelbu ostakli prattiċi qabel ma jseħħ dan. Diversi żviluppi fl-FP7 juru t-triq 'il quddiem: - l-Azzjonijiet Speċifiċi ta' Kooperazzjoni Internazzjonali wrew li kienu effettivi fl-appoġġ ta' sħubija għall-isfidi kondiviżi, partikolarment ma' ekonomiji ta' tkabbir u pajjiżi li qed jiżviluppaw - per eżempju tnedew sejħiet koordinati ma' sħab strateġiċi bħar-Russja u l-Indja. - il-kostruzzjoni ta' sħubija strateġika mal-Istati Membri, notevolment 'It-trawwim ta' kooperazzjoni strateġika ma' pajjiżi terzi ewlenin permezz ta' mmirar ġeografiku u tematiku' - għal dan il-għan, ġie stabbilit Forum Strateġiku għall-Kooperazzjoni Internazzjonali S&T. - il-ftuħ reċiproku ta' programmi, bħal fil-qasam tas-'saħħa' bejn l-UE u l-Istati Uniti 4. Format ġdid minn isfel għal fuq (ispirat minn NEST fl-FP6) għandu jiddaħħal biex jittestja d-direzzjonijiet tar-riċerka u metodi oriġinali għall-ksib ta' kollaborazzjoni. Il-karatteristiċi tal-format għandhom ikunu rapidi u ta' teħid tar-riskju, b'eċċellenza xjentifika' bħala l-uniku kriterju għall-għażla. Ir-riċerka fil-fruntieri tal-għarfien għandha ħafna aktar saħħa fl-FP7 u l-filosofija 'minn isfel għal fuq', li tħejjiet minn NEST hija prinċipju ewlieni tal-Kunsill Ewropew tar-Riċerka (ERC), u tkopri l-oqsma kollha tax-xjenza u t-teknoloġija inklużi x-xjenzi soċjali u l-istudji umanistiċi. L-appoġġ tal-ERC għall-Investigaturi Prinċipali u għal timijiet individwali jikkostitwixxi bidla fl-approċċ mir-riċerka kollaborattiva li ġiet promossa minn NEST. Minħabba l-fatt li skemi kollaborattivi jistgħu jkunu mezz effiċjenti għall-ixprunar tar-riċerka interdixxiplinarja fil-fruntiera tal-għarfien permezz ta' sħubijiet trans-Ewropew, bħala komplement għall-ERC, ir-riċerka skont l-istil ta' NEST ittieħdet bħala komponent f'kull waħda mill-prijoritajiet tematiċi tal-FP7. Fost dawn, notevolment, hemm l-inizjattiva tat-Teknoloġiji tal-Futur u Emerġenti (FET-Proactive) taħt il-prijorità tematika ICT li għandha l-għan li tiffoka r-riżorsi fuq għanijiet viżjonarji u ta' sfida fuq perjodu ta' żmien twil flimkien ma' għanijiet b'potenzjal qawwi għall-impatt fil-ġejjieni. Il-Kummissjoni taċċetta li jista' jkun meħtieġ aktar attenzjoni biex jiġi żgurat li tagħqida ta' strumenti għall-promozzjoni tar-riċerka fil-fruntiera tal-għarfien, kemm minn timijiet individwi kif ukoll minn sħubijiet trans-Ewropew, taħdem b'mod effikaċi tul il-firxa kollha tar-riċerka FP. Riflessjoni dwar it-tisħiħ tar-riċerka fil-fruntiera tal-għarfien skont l-istil ta' NEST mgħandhiex tkun limitata għal riċerka immirata fi ħdan għanijiet tematiċi speċifiċi iżda wkoll għandha tqis riċerka interdixxiplinarja 'minn isfel għal fuq' u 'transtematika'. 5. Il-parteċipazzjoni tal-SMEs fil-prijoritajiet tematiċi hija importanti u għandha tiġi mħeġġa. Madankollu, l-utilità ta' mira globali ta' 15% għandha terġa’ tiġi eżaminata favur mekkaniżmi li huma aktar f'linja mad-dinamika industrijali rilevanti. Il-Kummissjoni tħoss li l-parteċipazzjoni tal-SMEs fil-Programmi Kwadru, inkluż il-prijoritajiet tematiċi għandha tiġi mħeġġa. Il-mira ta' 15% hija riflessjoni tal-importanza li l-koleġiżlaturi taw lil din il-kwistjoni u qatt ma kienet intenzjonata li tkun għan fiha nnifisha. Il-programmi reġjonali u nazzjonali u s-sħab tagħhom ta' sikwit ikunu aktar adattati għan-natura u l-ħtiġijiet tal-SMEs. F'ħafna mill-FPs saru sforzi sostnuti, inkluż Task Force ta' bejn is-Servizzi, għas-sorveljanza tal-parteċipazzjoni tal-SME u biex jiġu stabbiliti dispożizzjonijiet speċifiċi adegwati għall-ħtiġijiet tagħhom. Suċċess partikolari jinkludi l-Programm Eurostars li huwa inizjattiva konġunta bejn l-EUREKA u l-FP7 għall-għoti ta' finanzjament għar-riċerka orjentata favur is-suq u bil-parteċipazzjoni attiva tal-SMEs li jwettqu r-riċerka. Għaddejja ħidma ta' studju dettaljat biex jiġu esplorati l-benefiċċji li l-SMEs jieħdu mill-parteċipazzjoni fl-FP, inklużi l-miżuri speċjali fil-Programm Speċifiku Kapaċitajiet. Din il-ħidma hija intenzjonata wkoll biex ikun hemm fehim imtejjeb ħafna tan-natura tal-attivitajiet tar-riċerka tal-SMEs fi ħdan l-FP, inkluż il-ħtiġijiet ta' SMEs ta' teknoloġija għolja, medja u baxxa bil-għan li l-appoġġ għall-SMEs jiġi razzjonalizzat fil-Programmi Kwadru tal-ġejjieni. 6. Il-Grupp ta' Esperti jirrakkomanda t-tkomplija tal-proċess ESFRI, inkluż il-pjan ta' direzzjoni tiegħu u l-attivitajiet ta' previżjoni, u jirrikonoxxi li l-attivitajiet tal-FP li jappoġġaw l-infrastrutturi tar-riċerka li jaqdu oqsma multipli wrew li huma effikaċi ħafna. Il-Kummissjoni se tkompli tappoġġa l-attivitajiet tal-Forum Ewropew ta' Strateġija dwar l-Infrastrutturi ta' Riċerka (ESFRI). ESFRI għandu rwol importanti fl-iżvilupp ta' strateġija, b'mod partikolari permezz tal-Pjan tad-Direzzjoni tiegħu għall-Infrastrutturi Ewropej ta' Riċerka (ERIs). Dan għandu jiġi kkomplementat minn żvilupp ta' pjanijiet ta' direzzjoni nazzjonali mill-Istati Membri, u bil-koordinament imsaħħaħ ta' infrastrutturi ta' riċerka fil-livell globali. Dan huwa konsistenti mal-azzjonjiet Komunitarji f'dan il-qasam. B'mod partikolari, fl-FP7, azzjoni ġdida mmirata biex tgħin fl-iżvilupp tal-ġenerazzjoni li jmiss ta' infrastrutturi Ewropej ta' riċerka (Kostruzzjoni - Fażi ta' Tħejjija) hija mmirata għall-Pjan ta' Direzzjoni tal-ESFRI. Il-Kummissjoni qed tikkomplementa dan ma qafas ġdid legali għall-ERIs li se jrawwem u jgħaġġel il-proċess ta' deċiżjoni. Il-Kummissjoni tirrikonoxxi l-effettività ta' infrastrutturi li jaqdu oqsma multipli, bħall-infrastrutturi bbażati fuq l-ICT. Se tkompli tappoġġa bis-saħħa l-iżvilupp ulterjuri tagħhom fil-futur, billi tqis l-evoluzzjoni teknoloġika mgħaġġla tagħhom, id-dimensjoni globali tagħhom, kif ukoll il-parir li jingħata minn fora bħall-eIRG[12]. 7. Għandhom jittieħdu passi biex tiżdied b'mod sostanzjali l-parteċipazzjoni ta' riċerkaturi nisa fi proġetti tal-FP, permezz ta' approċċi ħafna aktar proattivi bħall-introduzzjoni (mill-ġdid) ta' azzjonijiet speċifiċi għall-ugwaljanza bejn is-sessi wara li l-kriterju ta' kwalità jiġi ddefinit bħala kondizzjoni għall-finanzjament fi strumenti kbar. L-istatistika għandha tinġabar kontiwament u b'mod sistematiku, tiġi analizzata u sorveljata u għandhom jittieħdu azzjonijiet jekk ma jkunx qed jintlaħaq il-progress lejn l-ugwaljanza. Il-Kummissjoni tappoġġa l-ħtieġa għal bilanċ aħjar bejn is-sessi fost ir-riċerkaturi Ewropej. Madankollu, teżerċita prekawzjoni fir-rigward tad-direttiva proposta mill-Grupp ta' Esperti. L-FP għandu jservi bħala eżempju tal-aħjar prassi u għandu jistabbilixxi standards. Iżda l-proporzjon tan-nisa fl-FP huwa diġà ogħla mit-total globali fil-programmi nazzjonali u hemm limiti għal dak li l-FP jista' jikseb waħdu biss. Kwalunkwe azzjoni fil-futur għandha tkun ibbażata fuq il-ġbir u analiżi aħjar tal-istatistika dwar is-sess tar-riċerkaturi. Hemm il-ħtieġa ta' aktar approċċi minn isfel għal fuq, f'kooperazzjoni mal-Istati Membri u oqsma ta' politika oħra li jkollhom impatt fuq l-ugwaljanza bejn is-sessi, li eżempju tajjeb tagħhom huwa l-Kodiċi tal-Aħjar Prassi għan-Nisa u l-ICT[13] li, f'kooperazzjoni mal-industrija Ewropea tal-ICT, qed jipprova jasal għal kondizzjonijiet li jħajru lin-nisa biex jibdew u jibqgħu jaħdmu fil-professjoni. 8. Hija ħaġa kruċjali għall-vitalità xjentifika u teknoloġika tal-Ewropa fil-ġejjieni li jiġi żgurat li r-riċerka titqies miż-żgħażagħ bħala għażla attraenti ta' karriera. Din il-kwistjoni tista’ tiġi indirizzata billi l-FP jiġi ffokat b'mod aktar qawwi fuq l-indirizzar ta' ħtiġijiet u sfidi kbar fil-livell globali. Elementi oħra possibbli huma li l-mobbiltà ta' xjenzati żgħażagħ Ewropej tiġi promossa aktar u li aktar studenti u riċerkaturi zgħażagħ minn pajjiżi li qed jibdew ikollhom impatt fix-xjenza jitħallew jistudjaw u jaħdmu fl-Ewropa. Il-Kummissjoni taqbel mal-ħtieġa li ż-żgħażagħ jinġibdu aktar lejn karriera fix-xjenza u t-teknoloġija. Ir-Rapport Rocard dwar ix-Xjenza tal-Edukazzjoni[14] wera biċ-ċar li l-interess fl-istudji tax-xjenza mill-ġenerazzjonijiet żgħażagħ qiegħed jonqos u fost il-konklużjonijiet tiegħu jinnota l-ħtieġa għal bidla radikali fil-mudelli tat-tagħlim tax-xjenza. Jeħtieġ li jinstabu soluzzjonijiet fil-livell tal-Istati Membri u tal-Komunità, li jinvolvu azzjonijiet minn oqsma differenti ta' politika u li jinkludu firxa wiesgħa ta' partijiet interessati. L-FP7 diġà qed iżid l-attenzjoni tiegħu fir-rigward tal-ħtiġijiet u sfidi kbar fil-livell globali; eżempju wieħed huwa t-teknoloġiji tal-enerġija fi ħdan il-pjan strateġiku għat-teknoloġija tal-enerġija (SET). L-Inizjattivi tat-Teknoloġija Konġunti, l-approċċ propost għall-ipprogrammar konġunt kif ukoll il-bini ta' sħubija globali fi ħdan l-istrateġija ġdida internazzjonali S&T kollha jiffokaw fuq ħtiġijiet u sfidi kbar globali. Qasam ieħor li fih sar progress huwa s-suq għar-riċerkaturi. Is-sħubija Ewropea għal Riċerkaturi għandha fil-mira tagħha miżuri ta' politika nazzjonali u Ewropej biex l-Ewropa ssir post aktar attraenti f'termini ta' karrieri tar-riċerkaturi u ta’ mobbiltà. Aktar ħidma fuq it-teħid fil-livell tal-istituzzjonijiet tar-riċerka dwar il-prinċipji tal-Karta Ewropea għar-Riċerkaturi u l-Kodiċi ta' Kondotta għar-reklutaġġ tagħhom għandha tgħin għall-ħolqien ta' karrieri fil-qasam tar-riċerka u għall-kompetizzjoni reali aktar f'saħħithom. Il-Kummissjoni tistenna wkoll li tara aktar trawwim ta’ għarfien fl-edukazzjoni sekondarja meta l-istudenti jiġu biex jagħżlu karriera. Dwar il-kwistjoni tax-xjenzati li jiġu mħeġġa jistudjaw u jaħdmu fl-Ewropa, il-Kummissjoni tindika l-progress li sar tassew fl-innovazzjonijiet bħalma hija l-'viża xjentifika' li tipprovdi permess ta’ residenza speċifiku għal riċerkaturi minn pajjiżi terzi. Fl-istess waqt, huwa ta' importanza li jiġi evitat it-telfien tal-aħjar imħuħ fil-qasam tax-xjenza. L-għan hu l-promozzjoni ta' skambju bis-serjetà li jinkludi fażi ta' ritorn lejn il-pajjiż terz li jippermetti l-istabbiliment tal-istituzzjonijiet nazzjonali tagħhom fl-istess waqt li jinħolqu rabtiet li jirrendu benefiċċji fit-tul. 9. L-amministrazzjoni tal-FP tirrikjedi bidla sħiħa radikali, u mhux logħob inkrementali Il-Kummissjoni għandha tirrekluta għajnuna minn barra biex tgħinha fil-proċeduri tagħha - inklużi l-proċeduri ta' kontroll finanzjarju tagħha, b'miri speċifiċi li jinkludu t-tnaqqis b'50% tal-indikatur tal-'intestatura' taż-żmien għall-ikkuntrattjar u t-trasferiment minn kunċett ibbażat fuq il-ispiża tal-kuntratt għal kunċett ibbażat fuq il-prezz, sabiex ma jkunx hemm aktar bżonn li l-ispiża tiġi vverifikata għajr forsi għal numru żgħir ta' proġetti. Fl-appoġġ tagħha għal proġetti xjentifiċi, il-Kummissjoni għandha tkompli tbiddel minn bażi ta' kuntratt għal bażi ta' għotja Il-Kummissjoni hija konxja tal-importanza tal-amministrazzjoni u s-simplifikazzjoni u b'mod partikolari taż-żewġ kwistjonijiet konkreti li saħqu fuqhom il-Grupp ta' Esperti. Is-simplifikazzjoni dejjem kienet waħda mill-għanijiet tal-FP7, u ġew deskritti kisbiet fir-rapport reċenti dwar il-progress fl-FP7, pereżempju fir-rigward tal-Fond ta' Garanzija għall-Parteċipanti li pperrmetta li jitwarrbu l-verifiki dwar il-vijabbiltà finanzjarja ex-ante għall-maġġoranza tal-parteċipanti; il-preżentazzjoni ta' darba biss ta' dokumenti legali permezz tal-faċilità tar-reġistrazzjoni unika; u l-għodod ġodda elettroniċi għall-iffaċilitar tan-negozjar tal-kuntratti. Kif ġie deskritt fir-rapport dwar il-Progress, il-kapaċità li għandha l-Kummissjoni biex tissimplifika hija kostretta mill-kuntest legali attwali. Il-bidla radikali li jissuġġerixxi r-rapport tista' tkun ibbażata fuq għajnuna esterna għar-reviżjoni tal-proċeduri, iżda se tirrikjedi wkoll sforz konġunt mal-leġiżlatur, l-awtorità baġitarja u l-Qorti tal-Awdituri sabiex jinbidel il-qafas legali, finanzjarju u ta' kontroll globali. Dan għandu jkollu l-għan li jikseb bilanċ aħjar bejn is-sempliċità u t-tnaqqis tal-piż burokratiku fuq naħa, u l-ġestjoni finanzjarja għaqlija u r-responsabbiltà fuq l-oħra. Komunikazzjoni tal-Kummissjoni dwar simplifikazzjoni hija ppjanata għall-2010, li tkun l-okkażjoni għal riflessjoni dwar dawn il-kwistjonijiet u biex jitqies id-djalogu attwali mal-Awtorità Leġiżlattiva u l-Qorti tal-Awdituri fir-rigward tal-kunċett ta' riskju ta' żball li jista' jiġi ttolerat[15]. 10. Il-Kummissjoni għandha twessa' b'mod konsiderevoli l-kultura tagħha fir-rigward tal-valutazzjoni, sabiex tkejjel u turi l-impatti tal-FP S'issa, il-valutazzjonijiet tal-FP kellhom it-tendenza li jiffokaw fuq l-ippjanar u l-organizzazzjoni tal-programm l-aktar reċenti. Jeżisti nuqqas sinifikanti fil-mod li bih nifhmu l-effetti tal-FP fuq medda ta' żmien u dwar il-kuntest usa' (inklużi l-istituzzjonijiet; id-dixxiplini u t-teknoloġiji; l-industrija; is-soċjetà b’mod ġenerali; il-politika). Għalkemm, sintendi, huwa ta' importanza l-istil ta' valutazzjoni ffokata fuq il-programm li tiġi promossa bis-saħħa tar-regolamenti interni tal-Kummissjoni, hija ħaġa diffiċli biex jiġi żviluppat fehim tajjeb ta' kif jaħdem l-FP u biex dan jittejjeb mingħajr ma jiġu meqjusa wkoll dawn il-perspettivi oħrajn. Il-Kummissjoni tirrikonoxxi l-ħtieġa ta' impenn għal aktar riċerka dwar l-impatti strutturali u fit-tul tal-FP (fuq istituzzjonijiet, industrija, Stati Membri eċċ.) u diġà ħadet passi biex tiżgura li dan ix-xogħol isir. Appoġġ qawwi min-naħa tal-Istati Membri fil-fehim tagħhom dwar l-impatti fit-tul huwa kruċjali. L-istudji reċenti dwar l-impatti u l-konferenza li organizzata mill-grupp EUFORDIA[16] taw eżempju tajjeb ta’ x'jista' jinkiseb minn inizjattivi ad hoc bħal dawn, li l-Kummissjoni se tkompli tagħti l-appoġġ tagħha għalihom. 4. Ħarsa ġenerali Din ir-reazzjoni għall-valutazzjoni tal-FP6 tifforma parti minn impenn imġedded u imsaħħaħ min-naħa tal-Kummissjoni li tirrapporta dwar l-implimentazzjoni, il-progress u l-ksib tal-Programmi Kwadru. Flimkien max-xogħol ta' bħalissa, is-sekwenza tal-eżerċizzju ta' rappurtar u valutazzjoni tinkludi r-rapport ta' Monitoraġġ tal-FP7[17] li ġie ppubblikat dan l-aħħar, ir-rapport dwar il-Progress tal-FP7 u, fl-2010, il-valutazzjoni ta' nofs il-perjodu tal-FP7. Ir-rapport tal-valutazzjoni ex post tal-FP6 u r-reazzjoni tal-Kummissjoni, kif ukoll ir-rapporti speċifiċi dwar l-azzjonijiet diretti tal-JRC u r-riċerka dwar l-IST se jkunu l-elementi prinċipali fil-valutazzjoni interim tal-FP7. Dan se jgħin biex jiġu żgurati mhux biss kontinwità mtejba u għarfien aktar fil-fond tal-kwistjonijiet li qed jiġu eżaminati iżda wkoll rabta aktar b'saħħitha bejn il-valutazzjoni u l-proċessi ta' teħid ta' deċiżjonijiet u tfassil ta' politika. Fl-aħħar mill-aħħar dan se jgħin biex il-Programm Kwadru ta' bħalissa jiġi addattat u biex it-tfassil tal-FPs jikkontribwixxi għall-ħolqien taż-Żona Ewropea tar-Riċerka: suq intern Ewropew għax-xjenza, l-għarfien u t-teknoloġija li jżid mal-eċċellenza xjentifika u teknoloġika permezz tal-kompetizzjoni u fl-istess waqt jipprovdi għal spazju għal aktar koordinament ta' attivitajiet, programmi u politiki ta’ riċerka fl-Ewropa sabiex ikunu jistgħu jiġi indirizzati b'mod aktar effettiv u effikaċi l-isfidi soċjali kbar. Anness Valutazzjoni indipendenti tal-azzjonijiet diretti taċ-Ċentru Konġunt tar-Riċerka (JRC) fl-ambitu tal-FP6 Il-Valutazzjoni ex-post tal-FP6 tal-JRC minn Bord immexxi minn Sir David King, tittratta dwar l-azzjonijiet diretti kollha fil-Programmi Kwadru u tirrapporta dwar ir-riżultati fil-Programmi Speċifiċi tal-JRC. Tagħti lill-Kummissjoni u lill-JRC rakkomandazzjonijiet għal titjib sostnut fl-appoġġ ta' politika bbażata fuq ix-xjenza Aktar minn valutazzjoni tal-prestazzjoni ta' kull wieħed mis-seba' Istituti tal-JRC il-Bord enfasizza approċċ integrat lejn il-JRC u evalwa l-organizzazzjoni bħala entità li tiffoka fuq l-oqsma prinċipali tal-kompetenza tagħha skont l-istruttura tal-Programm ta' Ħidma Multi Annwali (MAWP) għall-FP6. Kisbiet tematiċi ġew ivvalutati abbażi ta' żjarat fuq il-post flimkien ma’ studji ta’ riċerka dokumentata dwar il-materjal ta' sfond ipprovdut mill-JRC. Il-Bord ta attenzjoni speċjali għall-kwalità tal-attivitajiet ta' riċerka, kif ukoll għall-kwalità tal-implimentazzjoni u l-ġestjoni, u l-ksib tal-għanijiet stabbiliti. Barra minn hekk, ħa l-evidenza minn stħarriġiet tal-klijenti tal-JRC li twettqu minn kumpanija esterna tal-istħarriġ. Il-valutazzjoni kumplessiva tal-prestazzjoni u l-kisbiet tal-JRC matul l-FP6 hija waħda pożittiva, li wasslet għall-konklużjoni li “l-JRC f'dawn l-aħħar 10 snin għadda minn trasformazzjoni kbira, fejn ikkonsolida l-pożizzjoni tiegħu bħala sors indispensabbli ta' għarfien u tagħrif espert b'appoġġ għall-aġenda politika tal-UE”. L-appoġġ għax-xjenza u l-politika li kien ingħata ġie deskritt bħala “tajjeb, tajjeb ħafna u xi drabi eċċellenti”. Il-bord osserva titjib sostnut fl-orjentazzjoni lejn il-klijent tal-JRC, mill-FP5 għall-FP6, sa mill-adozzjoni tal-missjoni ġdida tal-JRC fl-1998. Jirrikonoxxi l-qafas strateġiku tal-JRC: dikjarazzjoni ta' missjoni konvinċenti, dikjarazzjoni ta' valur u valutazzjoni interna regolari. Għat-tkomplija tal-qafas strateġiku u biex l-organizzazzjoni tittella’ sa livell ogħla fil-qadi tal-klijent ta' politika, l-Bord jisħaq fuq il-ħtieġa li l-JRC jistabbilixxi viżjoni fuq perjodu ta' żmien itwal u strateġija korporattiva kumplessiva. B'dan il-metodu mtejjeb ta' operat il-Bord huwa tal-opinjoni wkoll li l-JRC għandu l-bażi ta' għarfien u l-ħiliet addattati biex jintervjeni b'mod proattiv fil-proċessi ta' politika rilevanti. Il-valutazzjoni pożittiva tal-implimentazzjoni tal-JRC tal-azzjonijiet diretti fl-ambitu tal-FP6 f'termini tal-orjentazzjoni tiegħu lejn il-klijent, il-kwalità u l-impatt tiegħu tintlaqa' tajjeb. Il-Kummissjoni tilqa' r-riżultati u l-livell għoli tal-analiżijiet fir-rapport, kif ukoll id-direzzjoni tar-rakkomandazzjonijiet tiegħu. Tirrikonoxxi r-rwol tal-Bord tal-Gvernaturi fid-diskussjonijiet tar-riżultati bikrija u tinsab kuntenta bir-reazzjonijiet pożittivi ġejjin mill-komunità xjentifika[18] li se jgħinu biex il-pożizzjoni tal-JRC, bħala l-fornitur tal-Kummissjoni ta' appoġġ u konsulenza xjentifika tissaħħaħ aktar. Filwaqt li taċċetta bis-sħiħ ir-rakkomandazzjonijiet tar-rapport, il-Kummissjoni hija impenjata li tistabbilixxi strateġija korporattiva kumplessiva tal-JRC qabel ma titwettaq il-valutazzjoni interim tal-FP7. L-għan aħħari huwa l-isfruttar ottimu tal-bażi ta' għarfien tal-JRC b'appoġġ għall-politiki tal-UE kif ukoll ksib ta' post evidenti għall-JRC fid-diskussjonijiet dwar ix-xjenza, il-politika u r-riċerka fil-KE u l-Programmi Kwadru tal-Euratom. Fi ħdan il-JRC, se twassal ukoll għal aktar integrazzjoni u koordinament fost l-istituti. Fl-FP7, il-JRC beda jieħu approċċ aktar proattiv fl-appoġġ ta' politika tiegħu permezz tal-pubblikazzjoni tar-rapporti ta' referenza tal-JRC. Dawn ir-rapporti tal-JRC irawwmu d-dibattitu dwar kwistjonijiet importanti tas-soċjetà li huma ta' tħassib kbir għal dawk li jfasslu il-Politika tal-Ewropa kif ukoll għaċ-ċittadini, dan kollu fl-ispirtu tar-rakkomandazzjonijiet. Minħabba l-għarfien u l-esperjenza li ġabar, u minħabba l-kuntatt mill-qrib tiegħu mal-komunità xjentifika, il-JRC jinsab f’qagħda tajba biex jinduna bil-problemi li jistgħu jitfaċċaw. Fid-dawl ta' dan, il-Kummissjoni tappoġġa lill-JRC fl-isforzi tiegħu biex jilqa’ l-isfida billi tfassal strateġija korporattiva li għandha l-għan ukoll li tiżviluppa approċċ aktar proattiv b'appoġġ għall-proċess tat-tfassil tal-politika. [1] Id-Deċiżjoni Nru 1982/2006/KE tal-Parlament Ewropew u tal-Kunsill tat-18 ta' Diċembru 2006 dwar is-Seba' Programm Kwadru tal-Komunità Ewropea għall-attivitajiet ta' riċerka, ta' żvilupp teknoloġiku u ta' dimostrazzjoni (2007-2013) 2006/970/Euratom: Id-Deċiżjoni tal-Kunsill tat-18 ta' Diċembru 2006 dwar is-Seba' Programm Kwadru tal-Komunità Ewropea tal-Enerġija Atomika (Euratom) għar-riċerka nukleari u attivitajiet ta' taħriġ (2007-2011) [2] Aktar dettajlji dwar il-provi u l-metodu li ntużaw mill-Grupp ta' Esperti għall-valutazzjoni tal-FP6 huma disponibbli fir-rapport tal-valutazzjoni fuqhttp://ec.europa.eu/research/reports/2009/pdf/fp6_evaluation_final_report_en.pdf [3] Valutazzjoni ex-post, Ċentru Konġunt ta' Riċerka Azzjonijiet Diretti fis-Sitt Programmi Kwadru (2002-2006) Rapport Finali Settembru 2008 [4] Valutazzjoni ex-post tal-Azzjonijiet Diretti taħt is-Sitt Programmi Kwadru għall-Iżvilupp u d-Dimostrazzjoni tat-Teknoloġija tar-Riċerka li twettqet miċ-Ċentru tar-Riċerka Konġunt, SEC (2008)3015 [5] COM(2008) 533 - http://eur-lex.europa.eu/LexUriServ/LexUriServ.do?uri=COM:2008:0533:FIN:EN:PDF [6] COM (2009) 116; "Strateġija għall-R&D u l-Innovazzjoni fil-qasam tal-ICT fl-Ewropa: Raising the Game"(http://ec.europa.eu/information_society/tl/research/documents/ict-rdi-strategy.pdf) [7] Il-Kunsill tal-Kompetittività tat-30 ta' Mejju 2008 nieda l-Proċess ta' Ljubljana dwar tmexxija politika u governanza mtejba tal-ERA: Bħalissa qed jiġu stabbiliti ħames sħubijiet bejn il-Kummissjoni u l-Istati Membri. aspetti dwar il-karriera u mobbiltà għar-riċerkaturi; ġestjoni tal-proprjetà intellettwali fit-trasferiment tal-għarfien; l-ipprogrammar konġunt bejn l-Istati Membri; infrastrutturi ta' riċerka pan-Ewropea; kooperazzjoni internazzjonali fix-xjenza u t-teknoloġija. [8] Il-'Viżjoni ERA 2020' ġiet adottata mill-Kunsill tal-Kompetittività fit-2 ta' Diċembru 2008. [9] http://ec.europa.eu/research/era/specific-era-initiatives_en.html [10] Fil-fatt il-livelli huma: 'pajjiżi assoċjati'; 'pajjiżi tal-politika tal-viċinat (il-Mediterran, u l-Lvant); u 'pajjiżi strateġiċi', tal-aħħar b'konċentrazzjoni tematika, inklużi sfidi globali, miri ta' żvilupp, eċċ. [11] COM (2008) 558, 'Qafas Ewropew Strateġiku għall-Kooperazzjoni Internazzjonali fix-Xjenza u t-Teknoloġija' p.7 [12] e-Infrastructures Reflection Group : http://www.e-irg.eu [13] http://ec.europa.eu/information_society/activities/itgirls/doc/code.pdf [14] http://ec.europa.eu/research/science-society/document_library/pdf_06/report-rocard-on-science-education_en.pdf [15] Skont il-Komunikazzjoni (COM(2008)866 tas-16.12.2008, "Towards a common understanding of the concept of tolerable risk of error". [16] European Forum on Research and Development Impact Assessment [Forum Ewropew dwar il-Valutazzjoni tar-Riċerka u l-Impatt tal-Iżvilupp] [17] http://ec.europa.eu/research/reports/2009/pdf/first_fp7_monitoring_en.pdf [18] "Dismal no more: Europe's Joint Research Centre should be empowered to stimulate other EU institutions". Fi: Nature 457, 357-358 (22 ta' Jannar 2009)